**Spoštovani …**

stati tukaj med vami, ki ste leta gradili zgodbo pravične, strpne, solidarne in podjetne politične pobude, je poseben privilegij, za katerega sem vam kot vaš predsednik iskreno hvaležen. Naša stranka GAS je resda majhna politična stranka, a ima v sebi velik potencial za rast, razvoj in nadgradnjo, saj je njeno jedro neideološko, neobremenjeno in kar je najpomembneje neomadeževano.

Tako kot Slovenija, ki je nastala v luči pomembnih globalnih sprememb ob prelomu tisočletja, smo tudi mi, njeni zavedni državljani, ponosni na svojo številčno majhnost in zgodovinsko edinstvenost, na drzne sanje naših prednikov, na neupogljivo hrbtenico naših kulturnikov, kmetov, izumiteljev, duhovnikov in znanstvenikov …

In ker je prihodnost naroda v mnogočem odsev njegove preteklosti, se moramo zlasti v sedanjosti naučiti ponotranjiti lastno zgodovinsko breme nenehnih delitev, razdruževanj in obsojanj, ki jih ima mlada Slovenija preprosto preveč, da bi lahko zaživela v miru in slogi. Po tridesetih letih slovenske samostojnosti, državnosti in suverenosti je pred nami spet čas za spremembe. V vrtincu globalnega spopadanja s pandemijo, kjer so zaradi ogroženosti zdravja in gospodarstva na nitki usode ljudi po vsem svetu, kjer se veča prepad med revnimi in vse bolj bogatimi, kjer se rušijo vrednote humanizma in solidarnosti na račun pohlepa in koristiljubja, je čas, da vzamemo usodo znova v svoje roke kot pogumen, ponosen in enoten narod. Prav tak, kot je bil pred tridesetimi leti.

Verjamem, da smo si enotni v razmišljanju, da nam lahko prav združitev s stranko SMC v prihajajočem volilnem letu prinese politične prednosti, ki jih bomo močnejši, raznoliki in samozavestnejši znali dobro izkoristiti v prid naroda in države. Mnogi so napoved o združevanju pozdravili z navdušenjem, spet drugi z mero zdrave skepse in zadržanosti. To je povsem normalno in človeško. Vsaka politična odločitev pusti posledice. Prav zato jo moramo pretehtati s trezno glavo in odprtim srcem. Zdi se, da takšne smelosti in odgovornosti premore malo političnih strank na slovenskem prostoru. Biti odprt in povezovalen v dejanjih, ne le v besedah, je vse pogosteje redkost, kot pa pravilo. In ko to umanjka, umanjka bistvo demokratičnega procesa nastanka naše skupne države. Imamo čvrste temelje, to so programske sorodnosti in enotna vizija prihodnosti, na katerih lahko zgradimo trdno, sodobno in trajnostno usmerjeno politično zavezništvo - dom sobivanja raznolikih, odgovornih in pokončnih državljank in državljanov. Pravijo, da kjer je volja, je tudi pot in na njej sopotniki, drug ob drugem, ne drug proti drugemu.

Ne glede na dosedanje skromne javnomnenjske napovedi globoko v sebi verjamem, da bomo s prenovo in osvežitvijo političnega prostora prebudili v ljudeh novo upanje na bolj svetlo in bolj prijazno prihodnost, na več kulture in medsebojnega spoštovanja, na več poguma in kreativnosti … Naša dolžnost je, da ljudem omogočimo politično alternativo, ki v svoje bistvo postavlja to, kar so drugi žal zabarantali v teh treh desetletjih. Svobodno izbiro.

Spoštovani,

pred nami je brez dvoma turbolenten čas, čas mnogih izzivov in priložnosti. Mnoge od njih bo potrebno nagovoriti iz pozicije države, za nekatere mora najti odgovore svobodna družbena pobuda. Čas je, da politika prisluhne ljudem, pa ne le prisluhne, da jim zaupa in jih povabi k sooblikovanju skupne prihodnosti. Zaupanje v ljudi in njihove odločitve nas je vodilo skozi zgodovino in naj nas vodi še naprej. Tretji člen slovenske ustave je dovolj zgovoren: Slovenija je država vseh svojih državljank in državljanov, v Sloveniji ima oblast ljudstvo. Poskrbimo, da bo temu res tako.

Hvala.

**Alojz Kovšca,**

**predsednik stranke GAS na izrednem kongresu, 4. novembra 2021**